b'\n_START_ARTICLE_\nJohn Barrow\n_START_SECTION_\nBakgrunn\n_START_PARAGRAPH_\nJohn Barrow var eneste barn av garveren Roger Barrow i landsbyen Dragley Beck i menigheten Ulverston i Lancashire. Han gikk p\xc3\xa5 Town Bank grammar school i Ulverston, men sluttet som 13-\xc3\xa5ring for \xc3\xa5 grunnlegge en s\xc3\xb8ndagsskole for de fattige.\n_START_SECTION_\nTidlig virke\n_START_PARAGRAPH_\nJohn Barrow var f\xc3\xb8rst ledende ansatt ved et jernst\xc3\xb8peri i Liverpool og ble deretter matematikkl\xc3\xa6rer ved en skole i Greenwich utenfor London. En av hans elever der var s\xc3\xb8nn av diplomaten Sir George Staunton (1737\xe2\x80\x931801). Det var ved Stauntons innflytelse at han ble p\xc3\xa5 den senere offisielle sendeferd til Kina.\n_START_SECTION_\nReisende, geograf\n_START_PARAGRAPH_\nEtter \xc3\xa5 ha ervervet seg nautiske kunnskaper, ble han ansatt hos George Macartney som privatsekret\xc3\xa6r, fulgte med ham til Kina som regnskapsmann, og studerte med stor interesse dette lands folk og spr\xc3\xa5k. Barrow l\xc3\xa6rte seg kinesisk og skrev artikler om spr\xc3\xa5ket i Quarterly Review. Den beretning som gesandskapssekret\xc3\xa6r Sir George Staunton utgav, inneholder flere betydelige bidrag f\xc3\xb8rt i pennen av Barrows. I 1804 publiserte han dessuten sin egen beretning, Travels in China. Selv om  Barrow etter sin hjemkomst i 1794 offisielt ikke lengre stelte med offisielle kinesiske anliggender, ble han ofte tatt med p\xc3\xa5 r\xc3\xa5d av den britiske regjering._NEWLINE_Han bes\xc3\xb8kte deretter, fremdeles som Macartneys sekret\xc3\xa6r, S\xc3\xb8r-Afrika, der han fikk i oppdrag \xc3\xa5 megle mellom boerne og urbefolkningen. I denne sammenheng foretok han en meget omfattende reise med betydelige geografiske resultater som han beskrev i Travels in the Interior of Southern Africa (1801\xe2\x80\x9304)._NEWLINE_Etter tilbakekomsten til England ble han i 1804 andresekret\xc3\xa6r i Admiralitetet og arbeidet i 40 \xc3\xa5r for den britiske arktisforskningen gjennom \xc3\xa5 st\xc3\xb8tte oppdagelsesreiser. Han deltok selv i planleggingen, blant annet av William Edward Parry, John Franklin og Frederick William Beecheys reiser. Han deltok i stiftelsen av Geographical Society i 1830 og var foreningens visepresident frem til sin d\xc3\xb8d. _NEWLINE_Han ble opph\xc3\xb8yet til baronett i 1835 og utga sin selvbiografi i 1847.'